Γνωμοδότηση για την πρόταση οδηγίας του Συμβουλίου για την τροποποίηση της οδηγίας 90/428/ΕΟΚ του Συμβουλίου της 26ης Ιουνίου 1990 σχετικά με το εμπόριο ιπποειδών που προορίζονται για αγώνες και με τους όρους συμμετοχής στους αγώνες αυτούς (1) (94/C 195/15)

Στις 17 Φεβρουαρίου 1994 και σύμφωνα με τα άρθρα 43 και 198 της Συνθήκης για την ίδρυση της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, κατήρτισε τη γνωμοδότησή του στις 7 Απριλίου 1994 με βάση την εισηγητική έκθεση του κ. Proumens.

Κατά την 315η σύνοδο ολομελείας της (συνεδρίαση της 27ης Απριλίου 1994), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

Η ΟΚΕ επιδοκιμάζει την παρούσα πρόταση, με την επιφύλαξη των ακόλουθων παρατηρήσεων.

1. Ιστορικό

1.1. Είναι καταρχάς αναγκαίο να υπενθυμισθούν οι κυριότερες διατάξεις της βασικής οδηγίας 90/428/ΕΟΚ που τροποποιείται από την παρούσα πρόταση.

1.2. Η οδηγία αυτή, που βασίζεται στα άρθρα 42 και 43 της Συνθήκης, είχε ως κύριο στόχο να συμβάλει στην ανάπτυξη της παραγωγής και της εκτροφής ιπποειδών, και να καταστήσει δυνατή μια δίκαιη κατανομή των ποσοστών που εισπράττονται επί των επάθλων και των κερδών, με την καλύτερη εναρμόνισή τους.

1.3. Με την οδηγία αυτή, είχαν καταργηθεί οι διακρίσεις με την καθιέρωση τριών βασικών υποχρεώσεων στους αγώνες, ήτοι:

- τα κριτήρια εγγραφής στους αγώνες,

- την κρίση κατά τους αγώνες,

- τα κέρδη και τα έπαθλα από τους αγώνες.

1.4. Ωστόσο, είχαν προβλεφθεί οι εξής παρεκκλίσεις:

- αγώνες που προορίζονται αποκλειστικά για ιπποειδή τα οποία περιλαμβάνονται σε γενεαλογικό βιβλίο,

- τοπικοί προκριματικοί αγώνες,

- εκδηλώσεις ιστορικού και παραδοσιακού χαρακτήρα.

1.5. Εντούτοις, σε περιπτώσεις παρεκκλίσεων, είναι αναγκαίο το κράτος μέλος όπου διεξάγονται οι αγώνες να πληροφορεί προηγουμένως την Επιτροπή.

1.6. Πάντα στο πλαίσιο της ίδιας οδηγίας 90/428/ΕΟΚ, τα κράτη μέλη έχουν το δικαίωμα να κρατούν ένα ορισμένο ποσοστό από το ποσό των κερδών και επάθλων που δεν μπορεί να υπερβαίνει το 20 % από το 1993.

1.7. Τα ποσά που κρατούνται από τους αγώνες διανέμονται στο ενδιαφερόμενο κράτος μέλος μετά από ανακοίνωση των κριτηρίων διανομής στην Επιτροπή.

2. Ειδικές παρατηρήσεις για τις προηγούμενες οδηγίες

2.1. Πρέπει να υπενθυμισθεί ότι με τον όρο «αγώνες» νοείται: «κάθε ιπποδρομία και ιδίως οι αγώνες ταχύτητας και οι αγώνες εμποδίων (jumping), οι αγώνες πειθαρχίας, οι αμαξοδρομίες, οι αγώνες ράτσας και οι αγώνες βηματισμού».

2.2. Οι παρεκκλίσεις που αναφέρονται στο παραπάνω σημείο 1.4 προβλέπονται κυρίως για να καταστεί δυνατή η ενθάρρυνση της ανάπτυξης εθνικών ρατσών.

2.3. Τα κέρδη και τα έπαθλα είναι βραβεία και πριμ που απονέμονται στους διάφορους νικητές των αγώνων με εξαίρεση, μεταξύ άλλων, τα ποσά που απορρέουν από στοιχήματα ή τα έσοδα των ιπποδρομίων.

2.4. Τα ποσά που κρατούνται επί του συνολικού ποσού των επάθλων αυτών δεν μπορούν, συνολικά και σε ετήσια βάση να υπερβαίνουν το 20 % που προβλέπεται από το 1993.

2.5. Δεν υπάρχει υποχρέωση κράτησης του ποσοστού αυτού για κάθε αγώνα.

2.6. Με τον όρο κρατήσεις νοείται: η προμήθεια, επί του συνόλου των πριμ και των βραβείων που θα απονεμηθούν, του 20 % του σχετικού ποσοστού.

3. Γενικές παρατηρήσεις για την παρούσα πρόταση τροπο

ποίησης

3.1. Βάσει της επανεξέτασης που προβλεπόταν στην οδηγία 90/428/ΕΟΚ, πριν της 31/12/92, προκέκυψε ότι αντιμετωπίζονται τρία βασικά προβλήματα τα οποία, ωστόσο, δεν εμπίπτουν στο πεδίο αναφοράς των άρθρων 42 και 43 της Συνθήκης, που είναι η νομική βάση της οδηγίας αυτής.

3.2. Πρόκειται για:

- τη φορολογία των ιππικών δραστηριοτήτων,

- τη ρύθμιση σχετικά με τα στοιχήματα,

- την πνευματική ιδιοκτησία των αποτελεσμάτων των αγώνων (βλ. σημείο 4.2).

3.3. Σχετικά, η ΟΚΕ θεωρεί ότι τα τρία αυτά θέματα και, ειδικότερα, η φορολογία και η ρύθμιση των στοιχημάτων είναι στοιχεία που ενδέχεται να στρεβλώσουν τους στόχους που επιδιώκονται με τη μη εισαγωγή διακρίσεων όσον αφορά τις προς διανομή κρατήσεις.

3.4. Πράγματι, οι τομείς αυτοί και ειδικότερα εκείνος των στοιχημάτων μπορούν να αποτελέσουν πηγή χρηματοδότησης των εθνικών ρατσών, ιδίως μέσω «των εταιρειών για την ανάπτυξη της ράτσας των ίππων» που ορισμένες εταιρείες αμοιβαίων στοιχημάτων χρηματοδοτούν επίσημα και τακτικά.

3.5. Ας σημειωθεί ότι σε επίπεδο Ευρωπαϊκής Ένωσης το συνολικό ποσό των στοιχημάτων είναι της τάξεως των 15 δισεκατομμυρίων Ecu. Αντίθετα, το ποσό των πριμ και βραβείων ανέρχεται μόλις σε 300 εκατομμύρια Ecu. Επί του ποσού αυτού των 300 εκατομμυτίων γίνεται η κράτηση του 20 % που αναφέρεται στην τροποποίηση της οδηγίας 90/428/ΕΟΚ.

3.6. Ενώπιον των δυσκολιών αυτών, η Επιτροπή προτείνει μόνο:

- να διασαφηνισθεί το ποσοστό των κερδών και επάθλων (ήτοι 20 % κατ'ανώτατο όριο),

- να κρατείται επίσης το ίδιο ποσοστό για τους αγώνες που αποτελούν το αντικείμενο των προβλεπόμενων παρεκκλίσεων.

4. Παρατηρήσεις επί της αρχής της επικουρικότητας

4.1. Η ΟΚΕ διερωτάται σε ποιο βαθμό οι διατάξεις της οδηγίας αυτής και η τροποποίησή της δεν έρχονται σε αντίθεση με την αρχή της επικουρικότητας.

4.2. Πράγματι, κάθε κράτος μέλος μπορεί, εάν το επιθυμεί, να κρατεί ποσοστό κατώτερο του προβλεπόμενου 20 %, που ήδη προβλέπεται στην οδηγία 90/428/ΕΟΚ και έχει γίνει αποδεκτό ύστερα από εξέταση από τους εκπροσώπους των ενδιαφερόμενων κύκλων και τις αρμόδιες αρχές των κρατών μελών.

4.3. Από την άλλη πλευρά, η πρόταση τροποποίησης προβλέπει τη δυνατότητα κράτησης υψηλότερων ποσοστών για ορισμένα είδη αγώνων, μετά από προηγούμενο αίτημα στην Επιτροπή.

4.4. Οι οργανωτές των αγώνων κρατούν το ποσοστό των επάθλων και κερδών αλλά τα ποσά αυτά διανέμονται από τις αρμόδιες αρχές των κρατών μελών, βάσει κριτηρίων που θα ανακοινώνονται στην Επιτροπή, στους εκτροφείς ή τις εταιρείες εκτροφής και βελτίωσης της ράτσας των χωρών τους.

5. Ειδικές παρατηρήσεις

5.1. Η ΟΚΕ συνιστά να ενοποιηθούν οι όροι: «κράτηση» ή «κατακράτηση» προς αποφυγή κάθε ασάφειας.

5.2. Η «πνευματική ιδιοκτησία» των αποτελεσμάτων αγώνων είναι τελείως ασαφής έκφραση που θα μπορούσε να βελτιωθεί (τουλάχιστον με διευκρίνηση στις αιτιολογικές σκέψεις). Πράγματι, πρόκειται για την οργάνωση, από τις εταιρείες αμοιβαίων στοιχημάτων ή τους «bookmakers» ενός κράτους μέλους, στοιχημάτων ή προγνώσεων για τους αγώνες που διοργανώνονται σε ένα άλλο κράτος μέλος χωρίς να καταβάλλονται στο κράτος αυτό ή στους σχετικούς συγκεκριμένους οργανισμούς οι εισφορές που εισπράττονται συνήθως επί των κερδών όσων στοιχηματίζουν στο συγκεκριμένο κράτος μέλος.

5.3. Η ΟΚΕ θα επιθυμούσε να διευκρινίσει η Επιτροπή ότι οι αγώνες στους οποίους συμμετέχουν ιπποειδή των οποίων οι ράτσες περιλαμβάνονται σε ένα γενεαλογικό βιβλίο, αντιπροσωπεύουν μια εθνική ράτσα, που εκτρέφεται, κυρίως, αν όχι αποκλειστικά, στο κράτος μέλος διοργάνωσης των αγώνων.

5.4. Η προβλεπόμενη ημερομηνία της 1/1/1994 για τη θέση σε ισχύ της παρούσας τροποποίησης πρέπει προφανώς να μετατεθεί από την Επιτροπή.

Βρυξέλλες, 27 Απριλίου 1994.

Ο Πρόεδρος της

Οικονομικής και Κοινωνικής Επιτροπής

Susanne TIEMANN

(1) ΕΕ αριθ. C 51 της 19. 2. 1994, σ. 6.